Boeremag-lede mag skootrekenaars in tronk gebruikDr. Lets Pretorius en twee van sy seuns, drs. Johan en Wilhelm Pretorius, tydens ‘n familiedag by die Zonderwater-gevangenis. (Foto: verskaf) Die hof het toestemming gegee dat twee voormalige lede van die Boeremag hul persoonlike skootrekenaars in hul selle mag hou en gebruik. Die hooggeregshof in Johannesburg het Vrydag beslis dat drs. Johan en Wilhelm Pretorius hul skootrekenaars – sonder die gebruik van ŉ modem – vir studiedoeleindes kan gebruik. Hierdie vergunning geld solank hulle geregistreerde studente by ŉ erkende tersiêre instelling is. Die hof het beslis dat die mans se rekenaars op enige tydstip beskikbaar gestel word vir ondersoek deur die departement van korrektiewe dienste. Die seuns is saam met hul pa, dr. Lets Pretorius, in 2012 saam met 17 ander mans in die hooggeregshof in Pretoria aan hoogverraad skuldig bevind. Die groep wou glo die ANC-regering in die vroeë jare 2000 omverwerp. Hulle is tussen 30 en 35 jaar tronkstraf opgelê. Lets is in 2020 op parool vrygelaat, maar sy twee seuns dien steeds gevangenisstraf by die Zonderwater-gevangenis in Cullinan uit. Johan en Wilhelm spook steeds om ook op parool vrygelaat te word. Die pa en seuns het aanvanklik in 2018 reeds aansoek gedoen om die bevel wat die verbod op die gebruik van skootrekenaars deur gevangenes vir studiedoeleindes as onbillik, ongrondwetlik en diskriminerend verklaar. Hulle was ten tyde van hierdie hofaansoek nagraadse studente aan die Universiteit van Suid-Afrika (Unisa). Die departement van korrektiewe dienste het as respondent in die saak teen hierdie aansoek geappelleer. Hy voer aan die gebruik van skootrekenaars en modems is ŉ veiligheidsbedreiging. Regter Leicester Adams het egter in die guns van die pa en seuns beslis. Hy het in sy beslissing aangedui dat ŉ staatsowerheid nie beleidstellings moet uitreik wat onbillik of diskriminerend teen enige persoon of groep persone is nie. Hy het klem daarop gelê dat daar veral nie teen veroordeeldes – wat langtermynvonnisse uitdien – gediskrimineer moet word nie. Hy het gesê dat hulle ook die reg het op verdere onderwys en die reg om te studeer, asook die reg op menswaardigheid. Die hof het ook vroeër aangedui dat gevangenes juis aangemoedig moet word om te studeer, aangesien dit bydra tot hul rehabilitasie en dat dit in die belang van die samelewing is dat oudgevangenes ten volle in die samelewing kan funksioneer.